CELEX: 32021R1005
Language: da
Date: 2021-06-21 00:00:00
Title: Rådets forordning (EU) 2021/1005 af 21. juni 2021 om ændring af forordning (EU) 2016/44 om restriktive foranstaltninger på baggrund af situationen i Libyen

22.6.2021   
               
               
                  DA
               
               
                  Den Europæiske Unions Tidende
               
               
                  L 222/1
               
            
         RÅDETS FORORDNING (EU) 2021/1005
         af 21. juni 2021
         om ændring af forordning (EU) 2016/44 om restriktive foranstaltninger på baggrund af situationen i Libyen
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 215,
         under henvisning til Rådets afgørelse (FUSP) 2015/1333 af 31. juli 2015 om restriktive foranstaltninger på baggrund af situationen i Libyen og om ophævelse af afgørelse 2011/137/FUSP (1),
         under henvisning til fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og
         ud fra følgende betragtninger:
         
                     (1)
                  
                  
                     Rådets forordning (EU) 2016/44 (2) giver foranstaltningerne i afgørelse (FUSP) 2015/1333 virkning.
                  
               
                     (2)
                  
                  
                     Den 16. april 2021 vedtog FN's Sikkerhedsråd resolution 2571 (2021). FN's Sikkerhedsråd mindede om resolution 2174 (2014), hvori det blev besluttet, at foranstaltningerne i resolution 1970 (2011) også finder anvendelse på enkeltpersoner og enheder, der deltager i eller yder støtte til andre handlinger end dem, der er omhandlet i UNSCR 1970 (2011), og som truer freden, stabiliteten eller sikkerheden i Libyen eller hindrer eller underminerer en vellykket fuldførelse af landets politiske overgang. Det understregede også, at sådanne handlinger kunne bestå i at hindre eller underminere de valg, der er planlagt i køreplanen fra det libyske forum for politisk dialog.
                  
               
                     (3)
                  
                  
                     Den 21. juni 2021 vedtog Rådet afgørelse (FUSP) 2021/1014 (3) om ændring af afgørelse (FUSP) 2015/1333, hvori det præciseres, at kriterierne for indførelse af restriktive foranstaltninger også omfatter fysiske eller juridiske personer, enheder og organer, der hindrer eller underminerer de valg, der er planlagt i køreplanen fra det libyske forum for politisk dialog.
                  
               
                     (4)
                  
                  
                     Nogle af disse foranstaltninger falder ind under traktatens anvendelsesområde, og derfor er regulering på EU-plan nødvendig, navnlig for at sikre en ensartet anvendelse deraf i alle medlemsstaterne.
                  
               
                     (5)
                  
                  
                     Forordning (EU) 2016/44 bør derfor ændres i overensstemmelse hermed —
                  
               VEDTAGET DENNE FORORDNING:
         
            Artikel 1
            Artikel 6, stk. 2, litra d), i forordning (EU) 2016/44 affattes således:
            
                        »d)
                     
                     
                        deltager i eller yder støtte til handlinger, der truer freden, stabiliteten eller sikkerheden i Libyen, eller som hindrer eller underminerer en vellykket fuldførelse af landets politiske overgang, herunder ved:
                        
                                    i)
                                 
                                 
                                    at planlægge, lede eller udføre handlinger i Libyen, der krænker den gældende internationale menneskerettighedslovgivning eller den humanitære folkeret, eller handlinger, der udgør en krænkelse af menneskerettighederne i Libyen
                                 
                              
                                    ii)
                                 
                                 
                                    angreb mod en lufthavn, station eller terminal for landtransport eller søhavn i Libyen eller mod en libysk statsinstitution eller et libysk anlæg eller mod en udenlandsk repræsentation i Libyen
                                 
                              
                                    iii)
                                 
                                 
                                    at yde støtte til væbnede grupper eller kriminelle netværk gennem ulovlig udnyttelse af råolie eller andre naturressourcer i Libyen
                                 
                              
                                    iv)
                                 
                                 
                                    at true eller lægge pres på libyske statslige finansielle institutter og Libyan National Oil Company, eller deltage i handlinger, der kan føre til eller resultere i uretmæssig tilegnelse af libyske statsmidler
                                 
                              
                                    v)
                                 
                                 
                                    at overtræde eller medvirke til at omgå bestemmelserne om våbenembargoen i Libyen, der er fastsat ved UNSCR 1970 (2011) og artikel 1 i denne forordning
                                 
                              
                                    vi)
                                 
                                 
                                    at hindre eller underminere de valg, der er planlagt i køreplanen fra det libyske forum for politisk dialog
                                 
                              
                                    vii)
                                 
                                 
                                    at være personer, enheder eller organer, der handler for eller på vegne af eller under ledelse af nogen af ovennævnte, eller at være enheder eller organer, der ejes eller kontrolleres af dem eller af personer, enheder eller organer, der er opført i bilag II eller III, eller«.
                                 
                              
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 21. juni 2021.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  EUT L 206 af 1.8.2015, s. 34.
         
            (2)  Rådets forordning (EU) 2016/44 af 18. januar 2016 om restriktive foranstaltninger på baggrund af situationen i Libyen og om ophævelse af forordning (EU) nr. 204/2011 (EUT L 12 af 19.1.2016, s. 1).
         
            (3)  Rådets afgørelse (FUSP) 2021/1014 af 21. juni 2021 om ændring af afgørelse (FUSP) 2015/1333 om restriktive foranstaltninger på baggrund af situationen i Libyen (se side 38 i denne EUT).